P. Farkas, poslanec: (2003-12-02):
K predmetnému návrhu zákona zaujali výbory NR SR tieto stanoviská: Odporúčanie pre Národnú radu Slovenskej republiky návrh schváliť – výbor pre obranu a bezpečnosť uznesením č. 155 zo dňa 18. novembra 2003. Odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi – výbor pre financie, rozpočet a menu uznesením č. 234 zo dňa 28. novembra 2003, Ústavnoprávny výbor Národnej rady uznesením č. 310 zo dňa 18. novembra 2003, výbor pre hospodárstvo, privatizáciu a podnikanie uznesením č. 223 zo dňa 21. novembra 2003, výbor pre pôdohospodárstvo uznesením č. 128 zo dňa 18. novembra 2003 a napokon výbor pre ľudské práva, národnosti a postavenie žien uznesením č. 148 zo dňa 19. novembra 2003. Pod bodom IV sú vymenované a uvedené všetky pozmeňujúce a doplňujúce návrhy, ktoré boli prijaté v týchto výboroch, o ktorých sme hovorili, a spolu je tých návrhov 25. O týchto návrhoch potom po rozprave pri hlasovaní budem odporúčať hlasovať takto: Spoločne, en bloc, a s odporúčaním gestorského výboru schváliť body 1, 3, 4, 8, 10, 12, 13, 14, 15, 16, 17, 19, 21, 22, 24. Spoločne hlasovať s odporúčaním gestorského výboru neschváliť body 2, 5, 6, 7, 9, 11, 18, 20, 23 a 25. Samozrejme, prijatím niektorých bodov z balíka v rámci prvého hlasovania navzájom sa vylučujú potom body 2, 5, 6, 7, 11, 20 a 23. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Národnej rady č. 202 Devízový zákon, podľa ich vyjadrených jednotlivých stanovísk v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s príslušnými paragrafmi nášho rokovacieho poriadku odporúča gestorský výbor Národnej rade Slovenskej republiky tento návrh zákona schváliť s pozmeňujúcimi a doplňujúcimi návrhmi tak, ako sú uvedené v tejto spoločnej správe a ako som uviedol o nich hlasovať. Mám poverenie potom v rámci druhého čítania predložiť návrh o tom, aby sme pristúpili k tretiemu čítaniu hneď po hlasovaní o tomto návrhu zákona v druhom čítaní. Ďakujem pekne. Z. Martináková, podpredsedníčka NR SR: Ďakujem, pán spravodajca. Otváram rozpravu. Písomne sa do rozpravy prihlásil pán poslanec Maxon za klub HZDS. Po jeho vystúpení otvorím možnosť ústne sa prihlásiť do rozpravy. Pán poslanec Maxon, nech sa páči. M. Maxon, poslanec: Ďakujem pekne za slovo. Vážená pani podpredsedníčka Národnej rady, vážené panie poslankyne, vážení páni poslanci, škoda, že neviem stanovisko pána ministra k tým ďalším dvom bodom, možnože by som tomu prispôsobil svoje vystúpenie k Devízovému zákonu. Alebo možnože dobre, že neviem, lebo, pán minister, teraz vás nebudem šetriť a naozaj celkom od podlahy začnem. No považujem to za absurdné, že ste prostredníctvom nového Devízového zákona alebo novelou Devízového zákona išli tak ďaleko a máte ambíciu absolútne liberalizovať trh s pôdou. Neexistujú na to objektívne dôvody, neexistuje na to požiadavka Európskej únie a podľa môjho názoru neexistujú na to ani zásadné ekonomické dôvody. Ide teda o úpravu § 19a ods. 2 písm. a) druhého bodu, podľa ktorej, dámy a páni, sa cudzozemcom, teda fyzickým osobám, umožní nadobúdať poľnohospodársku pôdu ihneď vstupom Slovenskej republiky do Európskej únie. Chcel by som vás upozorniť, že súčasný platný právny stav predpokladá s 3-ročnou lehotou a aj tá 3-ročná lehota, pokiaľ by bola uplatnená, tak aj pri tej 3-ročnej lehote ešte musí spĺňať ďalšie podmienky ten potenciálny nadobúdateľ. Aj tu je, dámy a páni, zásadná disproporcia. Vynegociované bolo 7-ročné prechodné obdobie. Do prístupovej zmluvy sa nakoniec dostali tri roky a do novely Devízového zákona žiadne prechodné obdobie a túto oblasť liberalizujeme. Ak na jednej strane odborníci hovoria, že by sa tým zásadným spôsobom mal aktivizovať trh s pôdou, tak možno dá sa s tým súhlasiť, ale rozhodne sa nebude aktivizovať ten trh s pôdou v prospech občanov Slovenskej republiky a v prospech podnikateľských subjektov podnikajúcich pod hlavičkou Slovenskej republiky. Budú to zahraničné fyzické osoby a za predpokladu, že splnia tie tri roky hospodárenia v Slovenskej republike, tak dňom vstupu môžu nadobúdať pôdu v súvislosti s týmto Devízovým zákonom. Ja to naozaj nepovažujem za dobré. Z toho pohľadu alebo z toho procesného, pán spravodajca, žiadam, aby sa o bode 11 spoločnej správy hlasovalo osobitne a, samozrejme, mojím návrhom žiadam, aby bod 11 bol vyňatý na osobitné hlasovanie. A na rozdiel od gestorského výboru pre financie, rozpočet a menu vás veľmi pekne chcem poprosiť, aby sme ten bod 11, kde sa navrhuje ustanovenie bodu 28 vypustiť, aby sme tento bod 11 schválili. Možnože by sme si vedeli spraviť aj kalkuláciu súčasných cien poľnohospodárskeho pôdneho fondu, možnože by bolo zaujímavé porovnávať hektár poľnohospodárskej pôdy v Holandsku, cenu hektára poľnohospodárskej pôdy v Nemecku, Rakúsku, Maďarsku. Mne je absolútne jasné, že naším cieľom v budúcnosti bude, aby sa táto cena postupne približovala. A tá logika liberalizovať tento trh minimálne po tých troch rokoch spočíva v tom, že je aspoň minimálna šanca na to, aby aj slovenskí agropodnikatelia aspoň čiastočne boli na ten otvorený trh s pôdou pripravení. (Reakcie z pléna.) Prosím? Pokiaľ došlo v tomto smere k nejakej dohode, tak... (Reakcia spravodajcu.) Áno, teraz ma pán spravodajca upozorňuje, že to rieši bod 10 spoločnej správy. V tejto chvíli nie som si teda istý, neviem na to na 100 % zareagovať. Pán predseda výboru pre financie, rozpočet a menu hovorí, že to fixuje pôvodný stav, s ktorým sa teda stotožňujem. Napriek tomu, pán minister, by som vás chcel požiadať, aby ste nám povedali pohnútky, prečo ministerstvo financií k takémuto riešeniu pristúpilo. Viete, nechcem byť nezdvorilý ani vulgárny, ale hovorí sa, že na, ešte raz sa teda ospravedlňujem, že na pokakaného aj hajzel padne, takže tí poľnohospodári sú naozaj v takej situácii, že nemajú reálnu šancu, aby sa kapitálovo pripravili na ten trh s pôdou. A keď je reálna šanca, že aspoň trošku budú pripravení, tak tí zahraniční investori už budú mať ten proces liberalizácie trhu s pôdou na Slovensku zvládnutý a už bude pre slovenských agropodnikateľov neskoro. Ale ospravedlňujem sa, ak som to nezachytil v tom bode 10 spoločnej správy. A je to riešené, tak prikláňam sa k tomu, aby sme ten bod 10 schválili, myslím, že je v tých hlasovaniach en bloc. Ďakujem pekne. Z. Martináková, podpredsedníčka NR SR: Ďakujem, pán poslanec. Otváram možnosť ústne sa prihlásiť do rozpravy. Ešte predtým faktické poznámky. Uzatváram možnosť hlásiť sa s faktickými poznámkami. Pani poslankyňa Gabániová.